გრიგოლ ვიპატოსი
გრიგოლ ვიპატოსი — VIII-IX საუკუნეების ქართლის დიდგვაროვანი აზნაური. მისი გამოსახულება მაიდენტიფიცირებელი ასომთავრული წარწერით შემონახულია უსანეთის სტელაზე (დაცულია საქართველოს ეროვნულ მუზეუმში). სტელაზე ასევე გამოსახულია ადამიანთა ჯგუფი — სავარაუდოდ, გრიგოლის ოჯახის წევრები, მათ შორის ორი ქალი „მარიამი“ და „დინარი“ ან „ლატავრი“. ვიპატოსის (ჳპატოსი, „მეფეთ წინაშემდგომელი“ სულხან-საბას მიხედვით) ბიზანტიური ტიტულით ცნობილი არიან ასევე VI-VII საუკუნეების ქართველი მოღვაწეები — დემეტრე და ადარნასე.